Telemark Eiendom AS, Skien ,28.08.2023

v/daglig leder Leon Sejdiu,

Strømdalvegen 18,

3737 SKIEN

**Vedr Jugendbygningen Malenes hotel i Tveitsund, Nissedal kommune.**

Fortidsminneforeningen Telemark avdeling sendte 22.01.2023 en bekymringsmelding til Nissedal kommune vedrørende tilstanden på den verneverdige jugendbygningen , Malenes hotel, i Tveitsund.

I svar fra kommunen datert 29.06.2023 blir vi gjort oppmerksom på at Telemark Eiendom AS v/ daglig leder ble eier av bygningen 10.10.2022.

I brevet skriver kommunen utfyllende opplysninger om de reguleringsmessige forhold som omfatter tiltak som kan utføres for bygget.

Fortidsminneforeningen tar derfor nå direkte kontakt med Telemark Eiendom AS , som eier, og spør om hvilke planer ditt firma har framover med bygningen.

Fortidsminneforeningen ble kontaktet av Vest-Telemark Blad i sommer og det ble skrevet en sak om bygningen, og det ble her etterlyst hva det tenkes brukt til av de nye eiere. Den historiske fortellingen og de reguleringsmessige forhold regner jeg med at dere er kjent med. Bekymringen for bygget er at det ikke har skjedd noe der på snart 1 år, og at bygget står tomt er vi redd for at skader kan oppstå uten at det oppdages.

Sentrale bygninger, som dette praktbygget i Tveitsund, er svært viktig både for kommunen, beboere og besøkende å bevare. Det bør ikke stå tomt og ute av bruk, da er det fare for at forfall kan få tak.

Avdelingen kan bistå med rådgiving om hvor det er mulig å søke økonomisk støtte til istandsetting av verneverdige bygg. Arbeidet må utføres etter antikvariske prinsipper slik at materialbruk og håndverk er i tråd med byggetradisjonen på bygningen. Det er samme krav til utførelse som Plan- og bygningslovens krever for verneverdige bygninger.

Fortidsminneforeningen Telemark avdeling håper at det kan bli igangsatt tiltak slik at bygningen blir tatt i bruk og vedlikeholdt som det praktbygget det er.

Håper med dette brevet å høre fra dere.

Jeg finner ikke noe epostadresse på ditt firma, men dersom du kan sende meg så kan du få oversendt vårt første brev til kommunen.Ta gjerne kontakt på telefon.

Med vennlig hilsen

FORTIDSMINNEFORENINGEN

Telemark avdeling

På vegne av styret

Else M Skau

+ 47 91867083

Kopi: Nissedal kommune v/ næringsjefen og Vest-Telemark Blad